Kommissionens forordning (EF) nr. 2154/2001
af 5. november 2001
om ændring af forordning (EF) nr. 1358/2001 om særlige foranstaltninger for oplysning om oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked(1), særlig artikel 12 og 16, og
ud fra følgende betragtninger:
(1) Ved Kommissionens forordning (EF) nr. 1358/2001(2) blev der fastsat særlige foranstaltninger for oplysning om oksekød.
(2) Efter artikel 5, stk. 3, og artikel 9, stk. 3, i forordning (EF) nr. 1358/2001 træffer Kommissionen beslutning om indgivne programmer senest den 20. oktober 2001.
(3) Mange indgivne programmer skal, for at bringe dem i overensstemmelse med retningslinjerne i bilaget til forordning (EF) nr. 1358/2001, tilpasses, så alle salgsfremmende foranstaltninger udelukkes.
(4) Mange af de organer, der forvalter programmerne, er derfor blevet anmodet om at foretage ændringer.
(5) I afventning af tilpasningerne bør sidste frist for Kommissionens beslutning udskydes til den 30. november 2001.
(6) De i denne forordning fastsatte foranstaltninger er i overensstemmelse med den udtalelse, der blev afgivet på det fælles møde for forvaltningskomitéerne for salgsfremstød for landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 1358/2001 foretages følgende ændringer:
1) Artikel 5, stk. 3, affattes således:
"3. Når programmerne er blevet evalueret, eventuelt med teknisk bistand, godkender Kommissionen efter proceduren i artikel 13, stk. 2, i forordning (EF) nr. 2826/2000 programmerne senest den 30. november 2001."
2) Artikel 9, stk. 3, andet afsnit, affattes således:"Efter at have informeret de i artikel 13 i forordning (EF) nr. 2826/2000 omhandlede forvaltningskomitéer træffer Kommissionen senest den 30. november 2001 beslutning om de udvalgte programmer."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. november 2001.